101 dolog,
amit jó lett volna tudni a nőkről

Gondolatok ismerkedésről, párkapcsolatról és mindarról, ami ezekkel jár

Szerkesztette: Marty Ashton
Illusztrációk: Kelemen István

SZUKITS
KÖNYVKIADÓ
ALAPÍTVA 1929

A fordítás az alábbi kiadás alapján készült:
101 things I Wish I'd Known About Women
And Making the Acquaintance of Them
Thoughts About tbe First Experiences, Couples
and Everything That Comes with This
Copyright © Marty Ashton, 2000
All rights reserved

Fordította
SZÁNTAI ZSOLT

Borító és illusztrációk
KELEMEN ISTVÁN

ISSN 1418 – 415 X
ISBN 963 9278 46 7

Hungarian translation © Szántai Zsolt, 2000
Hungarian edition © Szukits Könyvkiadó, 2000
Hungarian illustration © Kelemen István, 2000

Lektor: Szőts Katalin
Tördelés, képszerkesztés: ITBooks, Illés Tibor
Tipográfia, színre bontás: A-Színvonal Bt.
Szerkesztő: Tóth Róbert
Felelős kiadó: Szukits László

Szegedi Kossuth Nyomda Kft.
Felelős vezető: Gera Imre

KÖSZÖNETNYILVÁNÍTÁS

Köszönet az alábbiaknak:

…
…
…

(Megjegyzés: A téma jellegéből fakadóan érthető, hogy az érintett férfiak csak abba egyeztek bele, hogy tapasztalataikat a nyilvánosság elé tárjam, a nevüket semmiképpen. Ezért a hely, ahol a közreműködők névsorának kellene állnia, ezúttal üres maradt.)

ELŐSZÓ HELYETT

Aki most arra számít, hogy komoly pszichológiai tanácsokat, esetleg még komolyabb orvosi vagy orvosi jellegű könyvet tart a kezében, nagyot téved. Az is messze jár a valóságtól, aki azt hiszi, hogy e könyv elolvasása után mindent tudni fog a nőkről. Az az igazság, hogy a férfiember hamarabb fogja megismerni a világegyetemet irányító, mozgató és teremtő erők működését, mint a másik nemhez tartozó emberi lényeket.
A helyzet azonban mégsem teljesen reménytelen. A lényeg – ahogy az lenni szokott – a részletek álarca mögé rejtőzik. Jelen esetben azoknak a férfiaknak a megjegyzései, megállapításai és bölcsességei mögé, akik hajlandóak voltak arra, hogy a gyűjtemény összeállítójával megosszák tapasztalataikat.

BÁRCSAK TUDTAM VOLNA…

1	… hogy a lányok már egészen kis korukban nők, míg a fiúkból csak az első házasságuk környékén válik férfi.

Huszonhat éves férfi

BÁRCSAK TUDTAM VOLNA…

2	… hogy a lányok és a nők mindig pontosan tudják mit akarnak, és azt is, hogyan juttassák érvényre akaratukat. Erre először az anyám mellett, gyerekkoromban jöttem rá, másodszor az esküvőm után, harmadszor pedig akkor, amikor kamaszodni kezdett a lányom.

Negyvenéves férfi, két lány apja

BÁRCSAK TUDTAM VOLNA…

3	… hogy a lányok is éppúgy szerelmesek szoktak lenni, mint a fiúk. És ezt nem is tartják titokban – a mamájuk és a barátnőik előtt. Hogy az illető fiú/férfi semmit sem sejt az egészből? Na és? A lényeg a folyamat, az eredmény mellékes. Szerintük. 

Huszonkét éves férfi

BÁRCSAK TUDTAM VOLNA…

4	… hogy a kamaszlányok legalább annyit álmodoznak a párkapcsolatokról, mint a kamasz fiúk. Csak valamivel illemtudóbbak az álmaik, mint a fiúké.

Húszéves egyetemista fiatalember

BÁRCSAK TUDTAM VOLNA…

5	… hogy hiába ragasztom tele a képemet ragtapaszokkal, hiába adom elő a gondosan kiagyalt mesét arról a verekedésről, amiben hárman támadtak rám, amiből én kerültem ki győztesen – ezt csak a fiúk veszik be, a lányok közül mindenki tudni fogja, hogy csak a pattanásaimat próbálom eltüntetni.

Tizennyolc éves ex-kamasz

BÁRCSAK TUDTAM VOLNA…

6	… hogy a felnőtté válásnak mindkét nemnél biztos jelei vannak. Például lekerülnek a gyerekszobák falairól a kutyás, cicás, autós és motoros poszterek, és felkerülnek helyettük az aktuális sztárok képei. Ezzel a cserével elkezdődik egy évekig tartó folyamat, amit "párválasztásnak" vagy "párkeresésnek" neveznek.

Huszonöt éves szociológus

BÁRCSAK TUDTAM VOLNA…

7	… hogy lányok azért ragasztják tele a szobájuk falát jóképű popsztárok és sportolók posztereivel, mert éppen olyan fiút képzeltek el maguknak. A fiúk pedig azért, mert olyanok akarnak lenni, mint a nagymenők. Problémát csak az jelent, hogy el kell telnie egy kis időnek, míg a lányok rájönnek, hogy a kiszemelt sztár úgysem lesz az övék. És el kell telnie egy kis időnek, míg a fiúk rájönnek, hogy úgysem lesznek olyanok, mint a sztárok.

Huszonkét éves férfi

BÁRCSAK TUDTAM VOLNA…

8	… hogy a kamaszkori mellfájdalom a fiúknál is teljesen természetes dolog. Legalább egy évig rettegésben éltem, mert azt hittem, hogy szép csendben nővé változom. Ez volt az az idő, amikor elkezdtem empatikusan figyelni a lányokat, úgy gondoltam, nem árt, ha megismerem őket, ha már egyszer közéjük fogok tartozni. Végül nem lettem nő, de sokan irigykednének ha tudnák, hogy ez a bizonyos empátia hány olyan kapcsolathoz segített hozzá, ami máskülönben nem jött volna össze.

Huszonhárom éves orvostanhallgató

BÁRCSAK TUDTAM VOLNA…

9	… hogy kamaszkorban tilos teli torokból üvölteni, mert lehet, hogy az ordításnak szánt hang élessé mutálódott visításként jön ki belőlünk. És bárcsak tudtam volna, hogy ezen csak a srácok fognak gúnyolódni, a lányok – érdekes módon – legfeljebb lopva mosolyodnak el. Lehet, hogy van bennük valami "gyárilag beépített" bölcsesség?

Húszéves fiatalember

BÁRCSAK TUDTAM VOLNA…

10	… hogy ha valakinek az első igazi csók előtt fogalma sincs arról, mit kell csinálnia, akkor nyugodtan bevallhatja. Ha a lány kineveti az illetőt, semmi baj. Ha nem neveti ki, még jobb. Ha kiderül, hogy ő sem túl gyakorlott… Nos, ez a legjobb. Garantált a közös felfedezés öröme.

Huszonegy éves fiatalember

BÁRCSAK TUDTAM VOLNA…

11	… hogy a lányok félelmetesen korán megtudják, mi a különbség a nők és a férfiak között. Az alábbi viccet az egyik harmadikos kislány mesélte a másiknak:
Két csoki ül a polcon. Leesnek.
– Jaaj! – mondja a fiúcsoki. – A mogyorómra estem!

Harmincéves tanító bácsi

BÁRCSAK TUDTAM VOLNA…

12	… hogy a lányok a kamaszkor környékén sokkal, de sokkal többet tudnak a szexről, meg az ehhez kapcsolódó dolgokról, mint a fiúk. És persze ennek megfelelően viselkednek. Sosem felejtem el, milyen "jaj-ha-tudnátok-amit-mi-már-régen-tudunk" pillantással méregettek minket az osztályunkba járó csajok! Megsemmisítő volt…

Tizenkilenc éves fiú

BÁRCSAK TUDTAM VOLNA…

13	… hogy randi előtt a lányok legalább annyit készülődnek, mint a fiúk. Ők sem tudják eldönteni, hogy milyen ruhát vegyenek fel, milyen cipőt, milyen illatot kenjenek/fújjanak magukra, hogyan készítsék el a frizurájukat stb. Ez a nagy készülődés is része annak a közös rituálénak, ami (fiatalabbak esetében) ügyetlen csókkal vagy (idősebbek esetében) egy ügyetlen szeretkezéssel ér véget.

Húszéves fiú

BÁRCSAK TUDTAM VOLNA…

14	… hogy a szeretkezést megelőző petting már akkor elkezdődik, amikor az ember randira készülődve a tükör elé áll. És bárcsak tudtam volna, hogy a dolognak ezt a részét éppúgy el lehet szúrni, mint a másik, sokkal gyakorlatiasabbat. Jó megjelenés – fél siker!

Huszonöt éves férfi

BÁRCSAK TUDTAM VOLNA…

15	… hogy a szappannak darabosnak vagy max. folyékonynak illik lennie, semmiképpen sem sziszegőnek. Életem egyik legnagyobb égése az volt, amikor időhiány (és némi lustaság) miatt mosakodás helyett csak odaszisszentettem magamra egy kis illatot. A diszkó kicsi volt, meleg és zsúfolt. Különösen a másik, a tőlem távolabbi fele. Elég kényelmesen elfértem a fél teremben, egyedül, de rá kellett jönnöm, így nem igazán fogok megismerkedni senkivel.

Huszonnégy éves férfi

BÁRCSAK TUDTAM VOLNA…

16	… hogy a nők gondolkodását leginkább a repülőgépekhez lehet hasonlítani, amelyek ugyanazon a légifolyosón közlekednek ugyan, de sosem ugyanabban a felhőben. Vagyis: ami jó az egyik nőnek, az nem biztos, hogy megfelel a másiknak. Ezért ostobaság az, ha kijelentjük, hogy ezzel meg ezzel sikert lehet elérni náluk, azzal meg azzal viszont nem. Ez éppúgy vonatkozik a megjelenésre, mint a hódítónak szánt szövegekre.

Huszonhat éves férfi

BÁRCSAK TUDTAM VOLNA…

17	… hogy a nők gondolatmenete olyan, mint a szöcskék mozgása: a legkisebb pozitív vagy negatív fuvallat is képes befolyásolni, milyen irányban haladjon tovább. Ezzel szemben a férfiak gondolatmenete olyan, akár a termeszek vonulása: céltudatosan halad előre a megállapított cél felé. És ez a cél a legtöbb esetben egy bizonyos, fekvésre (is) alkalmas bútordarab…

Harminckét éves férfi

BÁRCSAK TUDTAM VOLNA…

18	… hogy a nőknek semmi érzékük sincs a mérnöki precizitáshoz. Randi előtt nem érdemes gondosan megtervezni a külsőmet, nem érdemes percre pontosan meghatározni, hogy miről fogok beszélni, hogyan fogom szórakoztatni a hölgyet, és hogyan próbálom eladni neki magamat. Megtehetem, de semmi értelme – az egész dolog úgy fog alakulni, ahogy a nő akarja: rapszodikusan. Vagy tetszem neki, vagy sem. Vagy arról lesz szó, amit kitaláltam, vagy nem. Vagy vevő rám, vagy nem. Szerintem, ha kizárólag nőkön múlna, még a házakat is valami gyurmaszerű masszából építenék, hogy a falakat hozzá lehessen passzítani az aktuális szeszélyekhez.

Harmincéves építész

BÁRCSAK TUDTAM VOLNA…

19	… hogy a "jó megjelenés" olyan, akár a foci vagy a politika. Mindenki erről beszél, de senki sem tudja, hogy valójában micsoda, és hogyan kell elérni a megfelelő eredményt.

Harmincéves férfi

BÁRCSAK TUDTAM VOLNA…

20	… hogy amikor egy nő azt mondja: NEM, akkor az – ellentétben a híreszteléssel – nem azt jelenti, hogy IGEN, vagy hogy TALÁN, hanem tényleg azt, hogy NEM. Még szerencse, hogy annak a bizonyos, NEM-et mondó lánynak a bátyja csak sárga öves taekwondós volt. Belegondolni is rossz, mi lett volna, ha esetleg már egy-két danos…

Húszéves fiatalember

BÁRCSAK TUDTAM VOLNA…

21	… hogy a "Helló, szeretnék veled megismerkedni" nyitómondattal csak azoknál a lányoknál érhetünk el komolyabb hatást, akikkel egyébként nem igazán akarnánk megismerkedni. Tehát jobb, ha mellőzük a dolgot.

Huszonhét éves férfi

BÁRCSAK TUDTAM VOLNA…

22	… hogy az ismerkedés lehető legrosszabb formája, ha az ember nyíltan és leplezetlenül bámulni kezdi a kiválasztott leányzót. Szegény zavarba fog jönni, és nagyon távol akar kerülni tőlünk. Ha pedig nem jön zavarba… Nos, ebben az esetben arra is gondolnunk kell, hogy esetleg egy vérbeli profival hozott össze minket a sors.

Huszonkilenc éves férfi

BÁRCSAK TUDTAM VOLNA…

23	… hogy a "pasizni" induló lányok, akik a klubokba csoportosan érkeznek, arra vágynak a legkevésbé, hogy tényleg megismerkedjenek valakivel. A fene se érti őket; órákon át izgatottan készülődnek, a legjobb formájukat mutatják, aztán amikor megérkeznek a "tett színhelyére" senki sem elég jó nekik. És amikor hazafelé tartanak megállapítják, hogy egyetlen valamire való férfi sem volt ezen a fránya helyen, de talán majd legközelebb. Ez valami sport lehet a nőnemű emberi lényeknél.

Huszonöt éves férfi

BÁRCSAK TIJDTAM VOLNA…

24	… hogy a barátnői koszorúban bulizgató fiatalabb lányok (de sok esetben a már érőfélben lévők is) kötelességüknek érzik kinevetni a feléjük ismerkedési szándékkal érkező férfiakat. Még akkor is, ha egyébként tetszik nekik a pasas. Tehát: olyankor kell lecsapni a kiszemelt hölgyeményre, amikor egyedül, vagy max. 1-2 barátnő társaságában van. Bárokban, pubokban és klubokban erre a legalkalmasabb hely a toalett felé vezető folyosó. Igaz, hogy a lányok a mellékbe is csoportosan járnak, de talán nagyobb az esélyünk. (Jó tanács: akkor kezdjünk ismerkedni, amikor már kifelé tart abból a bizonyos helyiségből…)

Huszonhárom éves férfi

BÁRCSAK TUDTAM VOLNA…

25	… hogy az első idétlen mondat elhebegése után nem szabad belekezdenünk a részletes önéletrajzunk ismertetésébe. Az ilyesmi halálra untatja azt, aki pillanatnyi gyengeségből kifolyólag megengedte, hogy melléje telepedjünk.

Huszonhat éves férfi

BÁRCSAK TUDTAM VOLNA…

26	… hogy mennyire igaza volt a költőnek, amikor azt írta: nem elég akarni, de tenni, tenni kell! Éveken át ábrándoztam arról, hogy megismerkedem azzal a gyönyörű nővel, akit elképzeltem magamnak, aki mindenben megfelel nekem – és ezzel nagyjából ki is merült a csajozási ténykedésem. Reggel munkába, este munkából, néha kocsmabuli a haverokkal, és kész. Ahogy így visszagondolok, egyetlen olyan helyen sem fordultam meg, ahová az álomnő betette a lábát. Azt hiszem, ha nem töröm össze a kocsimat és magamat, vagy ha nem abba a bizonyos kórházba, ahhoz a bizonyos ápolónőhöz kerülök, piás agglegény maradok míg élek. De szerencsére jött Ő, kihúzta a karomból az infúziós tűt, és… nyolc hónappal később feleségül vettem.

Harmincegy éves (már) nős férfi

BÁRCSAK TUDTAM VOLNA…

27	… hogy nem mind arany, ami fénylik. Én mindig olyan lányt kerestem, aki stílusban illik hozzám, aki nem foglalkozik a konvenciókkal. Mondjuk patentos farmeringben jár diszkóba. Egyszer aztán összetalálkoztam Vele. Patent, farmering: oké. Rövid beszélgetés, tánc, séta. Felhívott magához. Patent ki, farmering és a többi le. Jól éreztük magunkat. Aztán reggel, amikor indulni készültem közölte mennyivel tartozom. Mert hogy nem azért hordott patentost, mert magasról tett a konvenciókra. Az ilyen inget hamarabb le lehet venni. Egy profi számára pedig az idő pénz.

Harmincéves férfi

BÁRCSAK TUDTAM VOLNA…

28	… hogy vannak lányok, akik jobban szeretik a természetességet, mint a művi "megcsináltságot". Ez persze nem azt jelenti, hogy túlságosan sokan rajonganak a zsíros hajú, borostás, és kissé szagló férfiak iránt. Amelyik lány mégis, az iránt a férfiak nem rajonganak túlságosan.

Harminckét éves férfi

BÁRCSAK TUDTAM VOLNA…

29	… hogy a frissiben felszedett nőknek nem szabad hízelegni, de nem is bánhatunk velük úgy, mintha már legalább tíz éve házasok lennénk és tök mindegy mit mondunk, úgyis rajta maradunk azon a bizonyos buszon.

Harminckét éves férfi

BÁRCSAK TUDTAM VOLNA…

30	… hogy a férfiembernek, ha nőkkel társalog, két dologra kell ügyelnie:
a.) nem szabad úgy viselkedni, mintha nem érdekelne minket amit a hölgy mond
b.) nem szabad úgy lesnünk minden szavát, mintha isteni kinyilatkoztatásokat közölne két Martini között.

Harmincnégy éves férfi

BÁRCSAK TUDTAM VOLNA…

31	… hogy a legmenőbb diszkókban könyvyen lehet bulizópartnereket találni. Szexpartnert már nehezebben. Társat pedig csak egészen kivételes esetben.

Huszonhét éves férfi

BÁRCSAK TUDTAM VOLNA…

32 … hogy ha az ember egy pubban meglát egy lányt, akivel szeretne megismerkedni, akkor az akció megkezdése előtt – mint a katonáknál szokás – felderítést kell végeznie:
a.) Egyedül van a lány? Ha igen, akkor következik a d. pont
b.) Fiúval van a lány? Ha igen, akkor felejtsük el az akciót, vagy legalábbis más célpontot szemeljünk ki magunknak.
c.) A lány a barátnőjével (barátnőivel) van? Ha igen, számoljuk meg a barátnőket, és próbáljunk ugyanannyi ismerkedni vágyó barátot elővarázsolni. A srácok majd lefoglalják a díszkíséretet, míg mi akciózunk. Térjünk rá a d. pont végrehajtására.
d.) Hajtsuk végre az akciót: menjünk oda a lányhoz, mondjunk neki valami blődséget, és vigyorogjunk hozzá, mintha jópofák lennénk. Talán elhiszi.

Huszonhét éves férfi

BÁRCSAK TUDTAM VOLNA…

33	… hogy ha a lány ülve magasabb, mint én, akkor úgysem fog megismerkedni velem. Vagyis… Tulajdonképpen az alacsony férfiak sem teljesen esélytelenek a magas lányoknál, feltéve, hogy a hiányzó centiket mással tudják pótolni. (Pl. kellően vastag arany ékszerek, vadonatúj sportkocsi vagy dzsip, impozáns bankkártya stb.)

Harmincéves férfi

BÁRCSAK TUDTAM VOLNA…

37	… hogy Murphy törvényei nem is akkora marhaságok, amilyennek az ember első látásra hiszi. A szomszédomba költözött az a lány, akiről már kamaszkorom óta álmodoztam. Hatalmas barna szemek, barna haj, fitos orr, csodálatos test. Mi kell még? Elég zárkózott volt, csak párszor futottunk össze a lépcsőházban. Persze minden alkalommal megpróbáltam adni a formámat. És persze egyszer sem ért rá arra, hogy beszélgessen velem. Afféle barna ciklon volt, pedig ha tudta volna, hogy miatta újból rászoktam a borotválkozásra… Aztán, egy átbulizott éjszakát követő vasárnapon, hajnali tízkor becsöngetett hozzám álmaim tárgya. Ajtót nyitottam, ő meg rámnézett, elpirult, és sűrű elnézéskérések közepette mondott valamit, majd elrohant.
Csak később, két popár kávé után jöttem rá, hogy kalapácsot szeretett volna kölcsönkérni. Meg arra is, hogy eléggé elhanyagolt volt a külsőm. Lehet, hogy hiba volt egy szál borostába öltözve ajtót nyitni?

Harminchét éves férfi

BÁRCSAK TUDTAM VOLNA…

35	… hogy bizonyos nők imádják a gyámolításra szoruló férfiakat. A "jaj, de szükségem lenne egy erős partnerre" szerepet házibulikon lehet a legjobban eljátszani. Csak egy dologra kell figyelni: nehogy egy velünk azonos nemű és szokatlan beállítottságú vendég is úgy gondolja, hogy ő az, akire szükségünk van.

Harminchárom éves férfi

BÁRCSAK TUDTAM VOLNA…

36	… hogy bizonyos lányok érdeklődnek a "fura fiúk" iránt. Ha valahol – mondjuk egy házibulin – azt látjuk, hogy a hölgyek egy bizonyos lányos külsejű srác körül nevetgélnek, akkor meg kell jegyeznünk, hogy ezeknek a hölgyeknek kár lenne előadni a szupermacho figurát – ők valószínűleg valami szelídebbet képzeltek el maguknak.

Huszonhat éves férfi

BÁRCSAK TUDTAM VOLNA…

37	… hogy a nők furcsa módon vonzódnak a meleg férfiakhoz. Szívesen állnak szóba velük, maguk közé tartozónak, izgalmasnak de ugyanakkor veszélytelennek tekintik őket, ami valahol érthető. Bármelyik férfi könnyedén érdekessé teheti magát, bárki eljátszhatja a meleget – csak arra kell ügyelni, hogy a társaságban ne legyen egy másik férfi, aki tényleg az…

Huszonnyolc éves férfi

BÁRCSAK TUDTAM VOLNA…

38	… hogy a nők imádják az impotens férfiakat. Bármilyen furcsán hangzik: igaz. Kihívást látnak bennük. Majd ők megmutatják, hogy igenis ki tudják hozni belőlük a macsót! Érdemes megpróbálkozni a "jaj-nekem-úgysem-megy" szerep eljátszásával. Aztán, ha tényleg nem jön össze a dolog, legalább nem kell szégyenkezni, egyszerűen kijelenthetjük: "Ugye megmondtam?"

Negyvenéves férfi

BÁRCSAK TUDTAM VOLNA…

39	… hogy a nők imádják az erős, sziklakemény jellemű és testű férfiakat, de tévedés azt hinni, hogy azért, mert gyámolításra szorulnak, vagy biztonságra vágynak. Nem! Valahogy úgy vannak ezzel, mint annak idején a nyiszlett római patríciusok a gladiátorokkal: szeretik, ha egy náluknál jóval erősebb lénynek parancsolhatnak.

Harminckilenc éves férfi

BÁRCSAK TUDTAM VOLNA…

40	… hogy a külső nem minden. Én mindig egy Pamela Andersonos hölgyeményről álmodoztam, volt is pár hasonló idomokkal rendelkező hölgyismerősöm, de ha valaki nem rövidtávon gondolkozik, akkor jobban teszi, ha megelégszik az átlagos méretekkel. Nem csak a legszínesebb virágokban van nektár. Nem is beszélve arról, hogy a szép, de nem feltűnő virágok környékén ritkán kell megküzdeni a konkurens méhekkel…

Harminchat éves férfi

BÁRCSAK TUDTAM VOLNA…

41	… hogy előbb-utóbb úgyis mindenkinek szüksége lesz egy társra. Egy olyan igazira, akivel élni lehet. A baj csak az, hogy a férfiember huszonévesen nem gondol erre, harmincévesen azt hiszi, hogy még mindig ráér, negyvenesen már szeretné, ha összejönne, ötvenesen pedig bámulja a kiscsajokat, és közben kesereg, hogy "Jaj, miért is nem vettem feleségül a Marcsit!"

Negyvenhét éves férfi

BÁRCSAK TUDTAM VOLNA…

42	… hogy Freud meg az összes többi psziszakmájú illető óriásit tévedett, amikor azt mondták, hogy a férfiak számára a nők mellbősége a legfontosabb. Tévedés! A mellbőség a nők számára sokkal fontosabb, mint nekünk. Mert mi van akkor, ha egy nőnek (saját véleménye szerint) túl kicsi, vagy uram bocsá', túl nagy a melle? Gyűjthet plasztikai sebészre, vattacsomókat tömhet a melltartójába, vagy éppen leszorítós pólókra költheti minden pénzét. Ezzel szemben mit kell tennie a férfinak hasonló esetben? Keres egy, az ízlésének jobban megfelelő nőt.

Huszonkilenc éves férfi

BÁRCSAK TUDTAM VOLNA…

43	… hogy a külső nem minden. Sok esetben a legidétlenebb szemüveg is csodálatos arcot takar.

Huszonkilenc éves férfi

BÁRCSAK TUDTAM VOLNA…

44	… hogy a sötét hajú, pici pihebajuszt nevelgető nők sokkal szenvedélyesebbek, mint a skandináv típusú bombázók. Érdemes eltűnődni a dolgon. Az ember szívesebben fekszik egy forró kályha, mint egy jégcsap mellé. Főként hideg téli éjszakákon, amikor úgysem látni el a másik orráig.

Harmincnyolc éves férfi

BÁRCSAK TUDTAM VOLNA…

45	… hogy a szilikonszobrászok csodákat művelnek a keblekkel és az ajkakkal. De hiába csodálatosak az ívek és a domborulatok, nehéz megszabadulni attól a tudattól, hogy valami nagyon mű dolog közelébe kerültünk, és hogy nagyon átvágtak minket.

Harmincöt éves férfi

BÁRCSAK TUDTAM VOLNA…

46	… hogy a teltebb hölgyek sokkal megértőbbek és melegszívűbbek, mint a nyiszlett manökenek, akik már megszokták, hogy bomlanak utánuk a férfiak, és ennek megfelelően magas a nagyképűségi rátájuk.

Negyvenegy éves férfi

BÁRCSAK TUDTAM VOLNA…

47	… hogy az úgynevezett "telt" hölgyek valahogy mindig vidámabbak és kedvesebbek, mint a szexbombák. Talán mert az utóbbiak már megszokták a sikert, és kritikusabban hallgatják az ostoba ismerkedési szövegeket, míg az előbbiekre az újdonság erejével hat az ilyesmi.

Harmincéves férfi

BÁRCSAK TUDTAM VOLNA…

48 … hogy a diszkók falát támasztó tűsarkú bombázókat könnyű felszedni, és hamar meg lehet szabadulni tőlük. Kár, hogy ezek a rövid ismeretségek költségesebbek, mint a "kézenfogós" barátnők.

Huszonhét éves férfi

BÁRCSAK TUDTAM VOLNA…

49	… hogy konditeremben csak akkor szabad ismerkedést kezdeményezni, ha a kiszemelt hölgy arányban kevesebb izomzattal és erővel rendelkezik, mint mi magunk. És még valami: mielőtt megszólítjuk a testre simuló, minden domborulatot kihangsúlyozó fekete dresszbe öltözött, neonszínű dekorbugyit és melltartót viselő hölgyeményt, aki mellett a világ összes topmodellje elbújhat, meg kell győződnünk arról, hogy a közelben fekvenyomó, százkilós súlyzókkal zsonglőrködő hústorony nem az aktuális barátja-e. Körültekintéssel megkímélhetjük magunkat néhány szivárványszínű stigmától…

Huszonhat éves férfi

BÁRCSAK TUDTAM VOLNA…

50	… hogy ha egy lány vékony és szemüveges, és nem az a kifejezett szexbomba típus, de egyébként kedves és rendes és aranyos, nem kell azonnal kihúzni a potenciális partnerek listájáról. A szerelem időnként csodát művel – számos példa bizonyítja, hogy a rút kiskacsából is lehet gyönyörű hattyú. És még több példa bizonyítja, hogy a leggyönyörűbb hattyú is leslamposodhat rút-rút-rút pulykává.

Harminchárom éves (elvált) férfi

BÁRCSAK TUDTAM VOLNA…

51	… hogy az ismerkedni vágyó férfiembernek még akkor is csináltatnia kell névkártyát, ha történetesen nem cégtulajdonos vagy manager. Buszon, vonaton stb. nincs mindig idő és lehetőség arra, hogy az ember hosszabb beszélgetésbe bonyolódjon. Ilyenkor (talán) az is elég, ha pár (kedves) szó kíséretében átnyújtjuk a kártyánkat a nekünk tetsző hölgynek. Aztán már csak reménykednünk kell és várni a hívását…

Harmincöt éves férfi

BÁRCSAK TUDTAM VOLNA…

52	… hogy a névkártyákat előre preparálni kell. Értsd: a hátlapjukra rá kell írni egy rövid üzenetet, amiben közöljük a hölggyel, hogy szeretnénk megismerkedni vele, és kérjük, hívjon fel minket, ha jónak látja. A módszer félénk férfiaknak ajánlott.

Harmincnégy éves férfi

BÁRCSAK TUDTAM VOLNA…

53	… hogy az ismerkedési célokra előkészített, rövidke üzenettel ellátott névkártyákat ne ott tartsuk, ahol a többit. Elég kínos volt, amikor az egyik külföldi üzletfelem két héttel a tárgyalásunk után felhívott az otthoni számomon, és közölte, nagyon meglepte az ajánlatom, de nem látja akadályát, hogy csináljunk egy-két közös magánprogramot amikor legközelebb nálunk jár. Az illető férfi volt…

Huszonkilenc éves manager

BÁRCSAK TUDTAM VOLNA…

54	… hogy az "ápol és eltakar" effektus nem csak a férfiak ruházatánál érvényesül. A hölgyek rafinált kis trükkökkel tudják vonzóvá tenni a testüket, a szög csak akkor bújik ki a zsákból, amikor már túl késő visszakozni.

Huszonhét éves férfi

BÁRCSAK TUDTAM VOLNA…

55	… hogy az uszoda a legjobb ismerkedési terület. Itt senki sem vesz zsákbamacskát. Uszodai ismeretségkötés után egyik fél sem fog túl nagyot csalódni.

Huszonnégy éves férfi

BÁRCSAK TUDTAM VOLNA…

56	… hogy aki férfi, és nőkkel akar kezdeni, annak illik felszednie magára némi izomzatot. A nők többsége nem szereti a horpadt mellkasú pacákokat – de a szupertestű bodybuilderekért sem rajonganak igazán. Érthető: hogy is mutatkozhatna egy olyan férfival, akinek nagyobb a mellbősége, mint az övé?

Huszonegy éves fiatalember

BÁRCSAK TUDTAM VOLNA…

57	… hogy aki komolyan foglalkozott testépítéssel, és beszedett ezt-azt, hogy felpumpálja az izmait, az ne az egyetemi kávézók környékén próbáljon meg ismerkedni. Menjen inkább a plasztikai sebészettel foglalkozó klinikák környékére. Sokkal valószínűbb, hogy itt talál olyan partnert, akinek nem lesz mellette kisebb(mellű)ségi érzése.

Huszonhat éves férfi

BÁRCSAK TUDTAM VOLNA…

58	… hogy nem számít, mit mondanak a haverok a lányról, akivel megismerkedtünk. Lehet, hogy a hölgy alakja nem a legtökéletesebb, az arca nem a lehető legbájosabb, de ha nekünk tetszik, akkor… miért ne? Azok a srácok pedig, akik a kapcsolatunk elején kritizálják, esetleg gúnyolják, előbb-utóbb irigykedni fognak. Mert a szíve és a lelke mélyén mindenki komoly párkapcsolatra vágyik. Ha nem előbb, akkor utóbb, de így van. És a kritizálók majd kapkodhatnak, hogy legyen valakijük, míg mi már kényelmesen hátradőlhetünk, hiszen megtaláltuk a párunkat.

Huszonkilenc éves férfi

BÁRCSAK TUDTAM VOLNA…

59	… hogy a nyitottság nem azonos az igénytelenséggel. A partnerválasztás nem versenyfutás, bármennyire is vágyunk egy társra, nem muszáj lecsapnunk az első kínálkozó alkalomra, és senki sem kötelez minket arra, hogy beérjük azzal, ami éppen "jut".

36 éves férfi, két válás után

BÁRCSAK TUDTAM VOLNA…

60	… hogy az ABC áruházakban való ismerkedés előtt az a legfontosabb, hogy megnézd, mi van a kiszemelt hölgy kosarában. Ha a kenyér mellett pár doboz bébikaját látsz, felejtsd el a dolgot. A nő akkor is "érinthetetlen", ha gyerekjoghurtot, Kinder tojást vagy hasonlókat vett. Ha borotvahabot és arcszeszt pakolt a kosárba, még nincs veszve minden – talán ajándékba szánja valakinek.

Harmincnégy éves férfi

BÁRCSAK TUDTAM VOLNA…

61	… hogy a szupermarketekben úgy lehet a legkönnyebben ismerkedni, ha az ember eljátssza a "semmit sem tudok a kajákról, a főzésről, és egyáltalán" figurát. A félkész ételekre általában ráírják az elkészítési utasítást, de ettől függetlenül nyugodtan megkérdezhetjük a nekünk tetsző hölgytől, hogy szerinte hogyan kell megcsinálni az ételt. Fontos, hogy kérdezősködés közben kellőképpen ártatlan képet vágjunk. Viselkedjünk úgy, mintha eszünk ágában sem állna ismerkedni, mintha tényleg az érdekelne minket amit kérdezünk. Hatásos!

Negyvenegy éves férfi

BÁRCSAK TUDTAM VOLNA…

62	… hogy a különböző tanfolyamokon található nőknél teljesen felesleges próbálkozni. Ők tényleg azért iratkoztak be, hogy azzal a bizonyos témával foglalkozzanak; nekik tényleg nem jutott eszükbe az, hogy milyen remek ismerkedőhelyre kerültek.

Harminckét éves férfi

BÁRCSAK TUDTAM VOLNA…

63	… hogy az a lehető legegészségtelenebb, ha egy férfi beleszeret a főnöknőjébe. Ennél már csak az lehet rosszabb, ha az érzelmei viszonzásra találnak.

Huszonhét éves férfi

BÁRCSAK TUDTAM VOLNA…

64	… hogy ha közelebbi kapcsolatba kerülök a cég új titkárnőjével, és észreveszem, hogy a hölgy a főnöknek sem közömbös, akkor célszerű új állás után néznem.

Huszonhárom éves férfi

BÁRCSAK TUDTAM VOLNA…

65	… hogy a munkahelyen a főnök úr mindenben elsőbbséget élvez. Ő mindent megtehet, amit a (férfi) beosztottak nem. Egyet kivéve: nem szidhatja saját magát. Ezért aztán ha valaki a kolléganői között próbál partnert találni, olyat keressen, aki nem kedveli a főnököt. A közös érdeklődési kör (a főnök közös utálata) mindig összehozza az embereket.

Huszonhat éves férfi

BÁRCSAK TUDTAM VOLNA…

66	… hogy a vállalati bulikon a nők nem azért csípik ki magukat, hogy megakadjon rajtuk a férfikollégák szeme. Nem. A nők ennél rafináltabbak. Ők egymást akarják pukkasztani. A férfiak, akik ezzel nincsenek tisztában, ostoba fejjel árnyékra vetődnek.

Harmincéves férfi

BÁRCSAK TUDTAM VOLNA…

67	… hogy minél hangosabb a zene egy szórakozóhelyen, minél élesebbek a villogó fények, és minél drágább a Martini, annál biztosabb, hogy a férfiember felszed egy "fecskendő csajt". Egyszer használatosat.

Huszonkilenc éves férfi

BÁRCSAK TUDTAM VOLNA…

68	… hogy ha egy lány pár perces ismeretség után nem akarja megadni a telefonszámát, akkor még nem biztos, hogy velem van baja. Lehet, hogy csak túl sokszor látta a Bárányok hallgatnak-ot, esetleg kettőnél többször olvasta a Lepkegyűjtőt.

Huszonöt éves férfi

BÁRCSAK TUDTAM VOLNA…

69	… hogy a legtutibb dolog az, ha a közös ismerősök hozzák össze az embert a kiszemelt hölgyeménnyel. Így mindkét fél azelőtt tud tájékozódni a másikról, hogy akár egyetlen szót szólnának egymáshoz. Így rengeteg félreértés és kínos szituáció elkerülhető.

Harminckét éves férfi

BÁRCSAK TUDTAM VOLNA…

70	… hogy a nők sokszor ugyanazt akarják, mint a férfiak, és ők a legtöbbször valóra is tudják váltani a vágyaikat.
Az egyik pubban megismertem egy lányt. Gyönyörű volt, a szerelem első látásra kialakult. Nem is beszélve a vonzalomról! Elkapott a sztereotip érzés: azt hittem meghalok, ha nem lesz az enyém még azon az estén. Igen ám, de mit mondjak neki? Hogyan hozakodjak elő azzal, hogy menjünk fel hozzám. Bélyeget nem gyűjtök… Aztán jött a pincér, hogy záróra. A lány kisietett a mosdóba. Keresem a tárcámat, sehol. Nyúlok a zsebembe, üres. Szent ég, nincs nálam pénz! Elsütöttem valami ócska poént, a nadrágom zsebéből előkapartam egy marék aprópénzt, és az órámmal együtt odaadtam a pincérnek, aki rögtön ráállt az üzletre – jó órám volt.
Jön vissza a lány, hogy inna még egyet. A pincér csak vigyorog, és kíváncsian néz rám, várja, hogy erre mit lépek. Semmit sem léptem, a lány viszont hamar átlátta a helyzetet, ő szólalt meg helyettem:
– Tudod mit? Ugorjunk fel hozzám, van egy üveg egészen kiváló francia borom.

Huszonkilenc éves férfi

BÁRCSAK TUDTAM VOLNA…

71	… hogy ha a kiszemelt hölgyemény úgy viselkedik velem, mintha kéjgyilkos volnék, akkor két eset lehetséges:
a.) vagy nem tetszenek neki a tapaszok, amit borotvával összevagdosott képemre ragasztottam;
b.) vagy közeli ismerőse valamelyik korábbi barátnőmnek.

Huszonhét éves férfi

BÁRCSAK TUDTAM VOLNA…

72	… hogy a nők közötti információáramláshoz képest a fény lassú csiga. Amit az egyik kiderít egy bizonyos férfiról, azt a másik is rögtön tudja.

Harminchárom éves férfi

BÁRCSAK TUDTAM VOLNA…

73	… hogy nők társaságában nem szabad túlságosan sziporkázni, mert a végén én leszek a társaság bohóca – és hol az a nő, aki szívesen lenne "Bohócné"? Persze a másik véglet, a túlzott halk szavúság sem túlságosan célravezető. A jelszó tehát: arany középút!

Huszonnyolc éves férfi

BÁRCSAK TUDTAM VOLNA…

74	… hogy nem szabad ismerkedést kezdeményeznünk az ex-barátnőnk barátnőivel és unokatestvéreivel. Főleg nem akkor, ha az ex-szel nem közös megegyezés alapján szakítottunk.

Huszonnyolc éves férfi

BÁRCSAK TUDTAM VOLNA…

75	… hogy a partnerkereső hirdetések mennyire csalókák! Külön szótárt kellene mellékelni hozzájuk. Nézzünk pár példát:
– csinosnak mondott = a rokonságból valakinek már kicsúszott a száján ez a minden alapot nélkülöző megjegyzés;
– rendezett anyagiakkal rendelkező = most éppen van pénzem, de azért jól jönne egy cukrosbácsi;
– kimondottan jó alakú = kimondva igen, megnézve nem;
– fiatalos = még a saját lábán jár, de már csak 0,5 km/óra sebességgel. Stb., stb…

Harminchét éves férfi

BÁRCSAK TUDTAM VOLNA…

76	… hogy az Internet csodálatos dolog, sok mindenre jó, de nem társkeresésre. Az ember elcseveg egy édi-bébi névvel, üzenget, "megismeri", aztán jön a személyes találkozás – meg a hidegzuhany. Én az üzenetek alapján egy pici, aranyos macikát képzeltem el, aztán a randahelyen ott várt rám egy kisportolt, csupaizom, majdnem kétméteres valkűr… Brr!

Huszonnégy éves férfi

BÁRCSAK TUDTAM VOLNA…

77	… hogy mekkorát tévednek a hozományvadászok, meg azok a pasasok, akik gazdag nőkre hajtanak! Az oké, hogy mindent megkaptam a partneremtől, de ha valami nem úgy történt, ahogy elképzelte, mindig az orrom alá dörgölte, hogy ki az úr a háznál.

Huszonnégy éves férfi

BÁRCSAK TUDTAM VOLNA…

78	… hogy festőművésznők nem csupán divatból slamposak, ők tényleg azok. Fél évig bírtam egy ilyen nő mellett. Amikor vízköves lett a kezem a mosogatástól, elegem lett és leléptem tőle. Pedig szerettem. De tényleg! Búcsúzóul vettem neki kéttucat papírtányért.

Harminchat éves férfi

BÁRCSAK TUDTAM VOLNA…

79	… hogy óriási hibát követek el, amikor feleségül veszem a fogorvosnőmet. Az én "ami a szívemen, az a számon" temperamentumommal, és az én bűn rossz fogaimmal ez fájdalmas tévedés volt. Az exnejem minden otthoni sérelemért a fúrójával állt bosszút…

Harmincnyolc éves (elvált) férfi.

BÁRCSAK TUDTAM VOLNA…

80	… hogy a hosszabb párkapcsolatokban, legyen az házasság vagy együttélés, nem az a lényeg, ki hordja a nadrágot, hanem az, hogy kinél van a buksza. Az emancipált, manager típusú nők szörnyűek tudnak lenni, ha a partnerük véletlenül kevesebbet keres náluk.

Huszonkilenc éves férfi

BÁRCSAK TUDTAM VOLNA…

81	… hogy mennyire igaz a közmondás: "Madarat tolláról – nőt a kedvenc magazinjáról lehet megismerni". Ha a partnered olyan női lapokat olvas, amikben a fiatal és sikeres újságírónők arra bíztatják az közönségüket, hogy vegyék el ami nekik "jár", minden tekintetben… Nos, ebben az esetben az a leghelyesebb, ha a lehető leghamarabb kilépsz a kapcsolatból.

Harminckét éves férfi

BÁRCSAK TUDTAM VOLNA…

82	… hogy a nők minden marhaságra rá tudják venni egymást. A barátnők és a sztárnak nevezett, tévében mutogatott nők mindig képesek manipulációkra. A férfi meg csak kapkodja a fejét, mintha agyaggalamb lenne a céllövészeten.

Harmincnégy éves férfi

BÁRCSAK TUDTAM VOLNA…

83	… hogy amikor az emberiség valamilyen téren (vallás, származás, kor, nem) egynél több részre oszlik, ott az egyes részek között kibékíthetetlen ellentétek vannak. Lehet ökumenikus istentiszteletet, antirasszista tüntetést, idősek-fiatalok focimeccset rendezni, és meg lehet próbálni együtt élni egy nővel – az ellentétek csak ideig-óráig, és csak felszínesen tűnnek el, és rendszerint valamilyen agresszió-kitöréssel kerülnek ismét felszínre. Fanatikus vallásosság. Ellentüntetés. Generációs problémák. Ajtó- és tányércsapkodás, egymás rokonságának szidalmazása. Kivételek persze vannak – az első három ellentétpár esetében.

Negyvenöt éves (elvált) ex-politikus

BÁRCSAK TUDTAM VOLNA…

84	… hogy Einsteinnek mennyire igaza volt, amikor azt mondta, hogy háromnál több dimenzió létezik. Én megtaláltam a negyediket: ez az a sík, amelyen a nők gondolat-vonatai haladnak. Ez a bizonyos sík annyira különbözik a megszokottaktól, hogy sokszor olyan érzésem támad, a nők nem is emberből vannak.

Harminchárom éves férfi

BÁRCSAK TUDTAM VOLNA…

85	… hogy a nők titokban arra vágynak, hogy a tévéből és a filmekből ismert sztárokhoz hasonló pasijuk legyen. Nincsenek tisztában azzal, hogy ilyen tökéletes férfiak csak az álomvilágban léteznek.
A férfiak ezzel szemben arra vágynak, hogy a tévéből és a filmekből ismert sztárokhoz hasonló nőjük legyen. Ők tisztában vannak azzal, hogy ilyen tökéletes nők csak az álomvilágban léteznek, de azért még nem adták fel a reményt.

Harminchat éves reklám szakember

BÁRCSAK TUDTAM VOLNA…

86	… hogy egyenjogúság ide, emancipáció oda, sok férfi még mindig tárgynak tekinti a partnerét. Ha egy férfi éppen egy nőt ver, akkor nem biztos, hogy családi perpatvar van a háttérben – lehet, hogy csak a "mosógépet" javítja. Ha egy nő egy ilyen "szerelő" mellett kénytelen élni, akkor elképesztően hálás tud lenni azért, ha valaki egyáltalán emberszámba veszi. Az okos, és függetlenségét féltő férfiember remekül ki tudja használni az ilyen helyzeteket (is).

Harminchét éves "ezermester"

BÁRCSAK TUDTAM VOLNA…

87	… hogy a külcsín és a belbecs a nők esetében sem ikertestvérek. Erre akkor jöttem rá, amikor kirándulni mentem az egyik dekoratív barátnőmmel, és megkérdeztem tőle:
– Volna kedved piknikezni?
Elgondolkodott, és visszakérdezett:
– Nem ehetnénk előtte valamit?

Huszonkilenc éves természetjáró

BÁRCSAK TUDTAM VOLNA…

88	… hogy vannak tipikusan női viccek, amelyek témája természetesen a másik nem. Ezek célja nem a szórakoztatás, hanem a férfiak zavarba hozása. Az alábbi kérdést egy kissé kapatos társaságban tette fel az egyik hölgy a másiknak – úgy, hogy a jelenlévő férfiak minden szót tisztán halljanak:
– Tudod, hogy a férfiaknak melyik az a testrésze, ami bizonyos körülmények között akár a tízszeresére is képes megnőni?
– Hm?
– A pupillájuk…

Huszonöt éves egyetemista

BÁRCSAK TUDTAM VOLNA…

89	… hogy az elhanyagolt feleségek és barátnők semmire sem vágynak jobban, mint arra, hogy pár "emberi" szót kapjanak egy férfitól. Csak néhány jó szó – és cserébe mindent odaadnak. Ha ezt előbb tudom, akkor most talán nem lennék túl három váláson…

Egy harmincnégy éves jávorszarvas

BÁRCSAK TUDTAM VOLNA…

90	… hogy vannak olyan szelektíven vak nők, akik a férfiakból csak bizonyos dolgokat vesznek észre. Például: aranyóra, sportkocsi, bankkártya. És vannak olyan nők is, akik nem foglalkoznak ezekkel a dolgokkal, és ennek a véleményüknek a lehető legtöbbször hangot is adnak. Ők azok, akik az iskolai színjátszó körben mindig főszerepet játszottak.

Negyvenkét éves férfi

BÁRCSAK TUDTAM VOLNA…

91	… hogy a nők intelligensebbek, mint a férfiak. Úgy tesznek, mintha túljárnánk az eszükön, pedig éppen ők járnak túl a miénken, de mi végig abban a szent meggyőződésben vagyunk, hogy minden kártyát a kezünkben tartunk.
Megmagyarázom, mire gondolok.
Őszintén megmondom, tizenhét év házasság után kezdtem ráunni a feleségemre. Aztán történ valami: öngyújtót kerestem a retiküljében, és találtam egy cédulát: "George, szerda hét óra", és egy cím. Rögtön féltékeny lettem. Majd megőrültem! A feleségem megcsal! Tetten akartam érni őt, meg a szeretőjét, vagy három hónapon át minden szerdán hétkor a címen voltam, hogy elcsípjem az asszonyt. Egyszer sem bukkant fel. Felébredt bennem a gyanú: lehet, hogy átvert a feleségem? Lehet, hogy így akarja érdekessé tenni magát? Ha másnak kell, nekem is kelljen? Aha, a kis ravasz! A következő szerdán virágot vettem, és már negyed hétkor otthon voltam.
A fiatal pasast, aki éppen akkor a feleségemnél időzött, George-nak hívták… A válásunk után két hónapig maradtak együtt.

Negyvenhat éves (elvált) férfi

BÁRCSAK TUDTAM VOLNA…

92	… hogy az ágyban, egy-egy nem túl fényes szexuális teljesítmény után a nőkből – ha szeretik partnerüket – előjön a bennük lakozó színésznő. Ha nem jön elő, akkor rég rossz; a férfinak ilyenkor el kell fogadnia a tényt, hogy a hölgy korántsem szereti őt.

Ötvenhárom éves férfi

BÁRCSAK TUDTAM VOLNA…

93	… hogy amikor egy nő megpróbálja rávenni a partnerét az étrendje megváltoztatására, akkor három eset lehetséges:
– őszintén aggódik a párja életéért;
– elege van abból, hogy egy tohonya, elhízott pasassal kell mutatkoznia;
– semmi gondja a férfiember alkatával, annál inkább a teljesítőképességével.

Harminckilenc éves kényszer-vegetáriánus

BÁRCSAK TUDTAM VOLNA…

94	… hogy amikor egy nő óvszert vesz a párjának, azt semmiképpen sem lehet apró figyelmességnek tekinteni, sokkal inkább kritikának.

Negyvenhét éves férfi

BÁRCSAK TUDTAM VOLNA…

95	… hogy az elhidegülés biztos jele a nők esetében az orgazmus színlelésének elmaradása.

Harminchárom éves férfi

BÁRCSAK TUDTAM VOLNA…

96	… hogy amikor nők közelébe kerülök egy dolgot nem szabad tennem: pánikba esni. Huszonéves koromban a tapasztalatlanságom volt a pánik oka. Harminc-egynéhány évesen a kötöttségektől féltem. Negyvenéves korom után attól, hogy esetleg olyasvalakivel hoz össze a sors, aki csak a pénzemre feni a fogát. Mostanában pedig… hiába vagyok tapasztalt, független és jómódú – elmúltam férfinak lenni.

Ötvennyolc éves férfi

BÁRCSAK TUDTAM VOLNA…

97	… hogy ha egy nőnek páros napokon a feje fáj, páratlan napokon pedig menszesze van, akkor már nem valószínű, hogy szereti a partnerét.

Huszonkilenc éves férfi

BÁRCSAK TUDTAM VOLNA…

98	… hogy a nők alapjában véve mind egyformák. A férfiember hajlamos azt hinni, hogy csak ezzel a bizonyos hölggyel nem jön ki jól, és egy másikkal egészen biztosan szép lenne az élete. Tévedés! A másik mellett is ugyanazok a problémák fognak előjönni. Csak idő kérdése az egész…

Harmincéves férfi

BÁRCSAK TUDTAM VOLNA…

99	… hogy a nők olyanok, mint a fogak. Ha az ember nem foglalkozik velük, előbb-utóbb gond lesz velük: a fogak elvesztik csillogásukat, a nők meg valaki más oldalán fognak tündökölni.

Negyvenéves férfi

BÁRCSAK TUDTAM VOLNA…

100	… hogy az, aki nem is próbálja megtalálni az igazit, mert azt hiszi, hogy a nők mind egyformák, az olyan, mint a kínai "bölcs", aki esőben lassan bandukol, mert minek siessen, amikor száz méterrel odébb is esik. Szerintem a férfiember csak egyetlen okos dolgot tehet: kilép, és megtalálja azt a menedéket, ahol meghúzhatja magát a viharban.
A házasság menedékházát az élet viharában…
Az már egy egészen más kérdés, hogy idővel minden menedékház az ember fejére omlik, ha nem végzi el a megfelelő javításokat.

Ötvenéves férfi

BÁRCSAK TUDTAM VOLNA…
101	… hogy beszélhetünk bármennyit, próbálhatjuk meg- és kiismerni őket, a nőkkel kapcsolatban csak egyetlen dolog biztos: a bizonytalanság.

Hatvanéves férfi